[pic] | EIROPAS KOPIENU KOMISIJA |

Briselē, 6.7.2007

COM(2007) 405 galīgā redakcija

PIRMAIS ZIŅOJUMS EIROPAS VĒRTSPAPĪRU KOMITEJAI UN EIROPAS PARLAMENTAM

par starptautisko finanšu pārskatu standartu (SFPS) un vispārpieņemto grāmatvedības principu konverģenci {SEC(2007) 968}

1. IEVADS UN JURIDISKAIS PAMATS

Šajā ziņojumā galvenā uzmanība veltīta attiecīgajiem starptautisko finanšu pārskatu standartu (SFPS) un vispārpieņemto grāmatvedības principu konverģences grafikiem, ko paredzējušas Kanādas, Japānas un ASV iestādes. Tajā ietverta arī vispārīga informācija par dažu citu valstu konverģences centieniem.

Šis ziņojums par konverģences darba grafikiem paredzēts divos tiesību aktos, ko Eiropas Komisija pieņēma 2006. gada 4. decembrī[1], saistībā ar trešo valstu emitentu izmantoto informāciju, kas sagatavota atbilstīgi noteiktiem starptautiski atzītiem grāmatvedības standartiem.

Saskaņā ar Eiropas Parlamenta un Padomes 2002. gada 19. jūlija Regulu (EK) Nr. 1606/2002 („SGS regula”) no 2005. gada janvāra uzņēmējsabiedrībām, kas kotējas Eiropas Savienības dalībvalsts regulētā tirgū un uz ko attiecas dalībvalsts tiesību akti, sagatavojot gada konsolidētos finanšu pārskatus, jāpiemēro SFPS, ko pieņēmusi ES („ieviestie SFPS”).

Ar Prospekta regulu[2] prasība izmantot Eiropas Savienībā ieviestos SFPS attiecināja uz trešo valstu emitentiem, kas ES publiski piedāvā vērtspapīrus, un ar Pārskatāmības direktīvu[3] — uz trešo valstu emitentiem, kuri tirgo vērtspapīrus regulētā ES tirgū. Atbilstīgi šiem tiesību aktiem emitentiem jāsagatavo finanšu informācija vai nu saskaņā ar SFPS, vai arī saskaņā ar trešās valsts grāmatvedības standartiem (trešās valsts vispārpieņemtie grāmatvedības principi), kas ir „līdzvērtīgi” ieviestajiem SFPS. Sākotnēji minētājām prasībām piemēroja pārejas posma atkāpi līdz 2007. gada 1. janvārim.

Pēc tam, ņemot vērā Kanādas, Japānas, ASV un citu valsts grāmatvedības standartu noteicēju centienus un jau sasniegto SFPS konverģences centienu īstenošanā, tika panākta vienošanās pagarināt šo termiņu vēl uz diviem gadiem. Tādēļ 2006. gada 4. decembrī Komisija pieņēma divus iepriekš minētos juridiskos pasākumus, lai trešo valstu emitenti varētu turpināt izmantot noteiktus trešās valsts vispārpieņemtus grāmatvedības principus saistībā ar Prospekta direktīvas mērķiem visos prospektos, kas iesniegti pirms 2009. gada 1. janvāra, un saistībā ar Pārskatāmības direktīvas mērķiem — attiecībā uz visiem finanšu gadiem, kas sākas pirms 2009. gada janvāra[4].

Saskaņā ar 35. pantu Prospekta regulā (kurā grozījumi izdarīti ar Regulu (EK) Nr. 1787/2006) un 2. pantu Lēmumā, kas pieņemts atbilstīgi Pārskatāmības direktīvai, līdz 2009. gadam Komisijai regulāri jāinformē Eiropas vērtspapīru komiteja un Eiropas Parlaments par panākumiem konverģences jomā un panākumiem, kas gūti, likvidējot saskaņošanas prasības, kuras attiecas uz ES emitentiem.

2. LīDZVēRTīGUMA NOTEIKšANA

Būtisks darba elements šajā jomā ir pareizi definēt līdzvērtīgumu, lai noteiktu, vai trešās valsts vispārpieņemtie grāmatvedības principi ir „līdzvērtīgi” SFPS. Saskaņā ar Prospekta regulu un Lēmumu, kas pieņemts atbilstīgi Pārskatāmības direktīvai, Komisijai jādefinē līdzvērtīgums, jāizstrādā līdzvērtīguma noteikšanas mehānisms un tad atbilstīgi paredzētajam grafikam jānosaka trešās valsts vispārpieņemto grāmatvedības principu līdzvērtīgums. Īstenojot šos juridiskos pasākumus, Komisijai jāapspriežas ar Eiropas vērtspapīru regulatoru komiteju (EVRK) par katru minēto jautājumu. Pēc pirmās apspriedes EVRK ierosināja šādu līdzvērtīguma definīciju.

Līdzvērtīguma labad ieguldītājiem jāspēj pieņemt līdzīgs lēmums, neraugoties uz to, vai tiem ir iesniegti finanšu pārskati, kas sagatavoti, pamatojoties uz SFPS vai trešās valsts vispārpieņemtajiem grāmatvedības principiem.

Šī definīcija ir izstrādāta, ņemot vēra EVRK 2005. gada jūnija ziņojumu par ASV, Kanādas un Japānas vispārpieņemto grāmatvedības principu līdzvērtīgumu. Minētajā ziņojumā EVRK skaidro, ka līdzvērtīgums nenozīmē identiskumu. EVRK uzskatīja, ka dažas atšķirības starp trešās valsts vispārpieņemtajiem grāmatvedības principiem un SGS/SFPS nebūs iemesls tam, ka lēmumi par ieguldījumiem būs atšķirīgi. Komisija uzskata, ka ar šādu definīciju sākotnēji pietiek, lai noteiktu atbilstīgus līdzvērtīguma kritērijus.

3. TREšāS VALSTS VISPāRPIEņEMTO GRāMATVEDīBAS PRINCIPU IZMANTOšANA EIROPAS SAVIENīBā

EVRK ir apkopojusi vispārpieņemtos grāmatvedības principus, ko pašlaik izmanto emitenti, kuru vērtspapīri tiek tirgoti regulētā tirgū ES. EVRK ir darījusi zināmu, ka trešo valstu emitenti, kas izmanto trešās valsts vispārpieņemtos grāmatvedības principus, veido 5,8% no kopējā to emitentu skaita, kuru vērtspapīrus ir atļauts tirgot ES regulētos tirgos.

Sagatavojot turpmāk iekļauto tabulu, EVRK norādīja, ka daži emitenti var būt uzskaitīti vairākas reizes, ja to vērtspapīrus ir atļauts tirgot vairākās valstīs un/vai ja tiem ir atļauts tirgot dažāda veida vērtspapīrus vienā vai vairākās dalībvalstīs.

Šādu valstu vispārpieņemtie grāmatvedības principi | To trešo valstu emitentu skaits, kas kotējas ES regulētā tirgū un kas izmanto šos vispārpieņemtos grāmatvedības principus |

Argentīna | 5 |

Austrālija | 17 |

Brazīlija | 4 |

Kanāda | 45 |

Čīle | 1 |

Ķīna | 20 |

Kolumbija | 1 |

Ēģipte | 10 |

Honkonga | 2 |

Indija | 70 |

Indonēzija | 2 |

Izraēla | 8 |

Japāna | 84 |

Libāna | 3 |

Malaizija | 3 |

Meksika | 2 |

Maroka | 1 |

Jaunzēlande | 2 |

Pakistāna | 1 |

Peru | 3 |

Filipīnas | 3 |

Krievija | 14 |

Singapūra | 2 |

Dienvidāfrika | 9 |

Dienvidkoreja | 30 |

Šveice | 4 |

Taizeme | 4 |

Tunisija | 1 |

Turcija | 7 |

ASV | 233 |

Venecuēla | 1 |

Zambija | 1 |

Zimbabve | 1 |

Kopā | 594 |

Avots: EVRK.

Šī informācija nav pilnīga, jo EVRK nevarēja iegūt vajadzīgos datus par visiem ES regulētiem tirgiem[5].

4. JAUNāKā INFORMāCIJA PAR KANāDAS, JAPāNAS UN ASV VISPāRPIEņEMTO GRāMATVEDīBAS STANDARTU KONVERģENCI AR SFPS

ASV vispārpieņemtie grāmatvedības standarti

Komisijai ļoti svarīgs mērķis saistībā ar ES emitentiem ir likvidēt prasību saskaņot ar ASV vispārpieņemtajiem grāmatvedības standartiem. SEC ir izstrādājusi plānu, kurā pakāpeniski paredzēts likvidēt saskaņošanas prasību, un ir norādījusi, ka, lai gan zināmi panākumi prioritāru jautājumu risināšanā ir svarīgi, mērķa sasniegšanai netiek prasīta pilnīga konverģence.

2006. gada sākumā Amerikas Savienoto Valstu Finanšu grāmatvedības standartu padome (FGSP) un Starptautiskā grāmatvedības standartu padome (SGSP) noslēdza saprašanās memorandu, kurā galvenajos vilcienos izklāstīta darba programma ASV vispārpieņemto grāmatvedības principu un SFPS konverģences nodrošināšanai. Saprašanās memorandā konverģences darbs dalīts divās galvenajās kategorijās, atkarībā no paredzamā pabeigšanas termiņa. Konverģences darba tuvākais mērķis ir līdz 2008. gadam nonākt pie secinājuma, vai galvenās atšķirības nedaudzās būtiskās jomās ir jānovērš ar vienu vai vairāku īslaicīgu standartu noteikšanas projektu palīdzību un, ja tas tā ir, pabeigt vai lielākoties pabeigt darbu minētajās jomās. Kopumā šķiet, ka panākumi tiek gūti pietiekami ātri. Attiecībā uz ilgāku laika posmu saprašanās memorandā paredzēts, ka abas padomes strādās kopā un līdz 2008. gadam gūs ievērojamas sekmes citās ļoti svarīgās jomās, kur pašreizējā prakse liecina, ka ir vajadzīgi uzlabojumi. Šajā ziņā šķiet, ka darbs turpinās tik ātri, ka plānā noteiktās prasības būtu jāizpilda laikus. Tas ietver arī konsolidācijas projektu.

EVRK, pamatojoties uz EVRK 2005. gada ziņojumu un norādot gan uz pašreizējo situāciju, gan uz gaidāmo virzību 2007./2008. gadā, sniegusi vispārīgu informāciju par sasniegto saistībā ar Kanādas, Japānas un Amerikas Savienoto Valstu konverģences darba programmām. Tomēr EVRK ziņojumā[6] skaidri norādīts, ka nav jāuzskata, ka tajā novērtēts pašlaik sasniegtais konverģences jomā, bet tā vietā, vadoties pēc informācijas, kas iegūta no publiskiem avotiem, sniegts ieskats pašreizējā situācijā.

Tehniskajā informācijā norādīta galvenā atšķirība konsolidācijas darbības jomā (27. SGS), ierosinot papildu pārskatu kā risinājumu. Konsolidācijas projekts ir iekļauts konverģences programmā; ziņojums par apspriežu rezultātiem ir gaidāms 2007. gada vasarā un publiskoti projekti — 2008. gada otrajā pusē.

Citas iespējami ievērojamas atšķirības, kas norādītas tehniskajā informācijā (t.i., atšķirības, attiecībā uz kurām ietekmes kvantitatīvas norādes ierosinātas kā risinājums), bija saistītas ar SFPS 3 — Komercdarbības apvienošana, 28. SGS — Ieguldījumi asociētajos uzņēmumos (Grāmatvedības politikas vienādošana), 36. SGS — Aktīvu vērtības samazināšanās, 38. SGS — Nemateriālie aktīvi (Attīstības izmaksu kapitalizēšana) un 41. SGS — Lauksaimniecība (Atšķirības konkrētu lauksaimniecības posteņu patiesajā vērtībā). Komercdarbības apvienošana ir ietverta konverģences darba programmās, un galīgie standarti ir gaidāmi 2007. gadā. 36. SGS — Aktīvu vērtības samazināšanās un 38. SGS — Nemateriālie aktīvi arī ir iekļauti konverģences darba programmās, tomēr pašreiz tie ir personāla izpētes posmā bez skaidras norādes par grafiku. 28. SGS — Ieguldījumi asociētajos uzņēmumos un 41. SGS — Lauksaimniecība pašlaik nav iekļauti konverģences programmā.

SEC 2006. gadā sāka izskatīt pirmos ES uzņēmumu iesniegtos finanšu pārskatus, kas bija sagatavoti, pamatojoties uz SFPS. Kopš tā laika SEC amatpersonas raksturo savus novērojumus kā „informācijas meklēšanu” par neskaidriem jautājumiem. Jautājumi galvenokārt bija par finanšu pārskatos ietvertās informācijas sniegšanu un atklāšanu.

EVRK un SEC vienojās par kopīgu darba plānu un to publicēja 2006. gada 2. augustā. Šis darba plāns ir svarīgs solis ar mērķi izveidot sadarbību darba un uzraudzības jomā regulatoru starpā, lai panāktu SFPS un ASV vispārpieņemto grāmatvedības standartu konsekventu piemērošanu. Turklāt Finanšu kontroles padome ( FRC ), SEC un Apvienotās Karalistes Finanšu pakalpojumu iestāde ( FSA ) 2007. gada 25. aprīlī parakstīja protokolu, lai īstenotu šo darba plānu SEC un EVRK starpā, jo tas ir saistīts ar dalīšanos ar informāciju, kā SFPS piemēro emitenti, kuri kotējas Apvienotajā Karalistē un ASV.

2007. gada aprīlī ikgadējā ES un ASV samita laikā abas puses vienojās attiecīgā gadījumā rīkoties, lai panāktu to reglamentējošo standartu konverģenci, līdzvērtīgumu vai savstarpēju atzīšanu, kam pamatā ir augstas kvalitātes principi. Konkrēti, galvenā uzmanība tiks veltīta, lai sekmētu nosacījumus ASV vispārpieņemto grāmatvedības standartu un SFPS atzīšanai no abu grāmatvedības standartu noteicēju puses. Kā šis vienošanās apstiprinājumu ASV prezidents, Eiropadomes priekšsēdētājs un Komisijas priekšsēdētājs 30. aprīlī parakstīja nolīgumu, kurā attiecībā uz finanšu kontroli ietverts šāds paziņojums:

„ Finanšu tirgi . Līdz 2009. gadam vai, ja iespējams, ātrāk sekmēt un censties panākt nosacījumus ASV vispārpieņemto grāmatvedības standartu un starptautisko finanšu pārskatu standartu atzīšanai no abu grāmatvedības standartu noteicēju puses bez vajadzības saskaņot ” [7].

Pēc aprīlī izdarītā paziņojuma presei[8] SEC 2007. gada 20. jūnijā nāca klajā ar priekšlikumu atļaut ārvalstu emitentiem iesniegt pēc SFPS sagatavotus finanšu pārskatus bez prasības saskaņot[9]. Termiņš komentāru izteikšanai bija noteikts 75 dienas pēc publicēšanas dienas federālajā reģistrā.

Tajā pašā paziņojumā presei tika norādīta arī iespēja, ka SEC varētu ļaut ASV uzņēmumiem finanšu pārskatos ASV vispārpieņemto grāmatvedības standartu vietā izmantot arī SFPS.

Japānas vispārpieņemtie grāmatvedības standarti

Japānas Grāmatvedības standartu padome (JGSP) un SGSP 2005. gada martā uzsāka kopīgu (konverģences) projektu ar galīgo mērķi panākt Japānas vispārpieņemto grāmatvedības standartu un SFPS konverģenci. Projekta laikā JGSP ir paātrinājusi Japānas grāmatvedības standartu pārskatīšanu, lai samazinātu atšķirības starp abiem vispārpieņemtajiem grāmatvedības standartiem. Atbilstīgi šai pieejai JGSP un SGSP ir noteikusi īslaicīgus projektus un ilgstošākus projektus. Īslaicīgos projektus ir paredzēts pabeigt līdz 2008. gada sākumam. Tādiem ilgstošākiem projektiem kā ieņēmumu atzīšana, pārskatu sniegšana par darbības rezultātiem (finanšu pārskatu sniegšana), nemateriālie aktīvi (arī pētniecības un attīstības izdevumi), konsolidācijas darbības joma (arī īpašam nolūkam dibinātas sabiedrības), pamatlīdzekļu vērtības samazināšanās un pensijas pabalsti JGSP ir nolēmusi uzsākt (pētniecības) projektus, lai saskaņotu darbu ar projektiem, ko vada SGSP un FGSP.

Pēc Komisijas pieprasījuma EVRK ir sniegusi vispārīgu informāciju par konverģences darba programmās sasniegto, norādot gan pašreizējo situāciju, gan gaidāmo virzību 2007./2008. gadā. Pārskats par EVRK norādītajiem jautājumiem vai jautājumiem, kam veltīts konverģences projekts, ietverts šā dokumenta 2. pielikumā.

Trīs no divdesmit sešiem EVRK 2005. gadā norādītajiem jautājumiem tika klasificēti kā jautājumi, kam vajadzīgs papildu pārskats. Šie trīs jautājumi un to gaidāmie risinājumi saistībā ar konverģenci ir šādi.

1. Komercdarbības apvienošana (kopēju interešu izmantošanas metode).

Projektu grupa tika izveidota 2006. gadā. Izpētes darba ziņojums jāsagatavo 2007. gada trešajā ceturksnī. Atkarībā no apspriedēm par šo izpētes darba ziņojumu, apspriežu rezultāti var tikt sagatavoti 2007. gada ceturtajā ceturksnī. Tokijas biržas nesen veiktā analīze liecina, ka kopēju interešu izmantošanas metode netika izmantota nevienā komercdarbības apvienošanas gadījumā finanšu gada pirmajā pusē, kas beidzās 2006. gada septembrī.

Tas būtu jāņem vērā, pārskatot kopēju interešu izmantošanas metodi.

2. Konsolidācijas darbības joma (uzlabota informācijas atklāšana par īpašam nolūkam dibinātām sabiedrībām un to konsolidācija).

Šā jautājuma risināšanai tika izveidota tehniskā komiteja, un ir uzsākta apspriešanās.

Saistībā ar apspriedēm par informācijas atklāšanu JGSP 2007. gada 23. martā izdeva „Ieteikumus informācijas atklāšanai par īpašam nolūkam dibinātām sabiedrībām”, kas ir spēkā attiecībā uz finanšu gadiem, kas sākas 2007. gada 1. aprīlī vai vēlāk. Attiecībā uz apspriedēm par konsolidācijas darbības jomu, apspriežu rezultāti tiks darīti zināmi līdz 2007. gada beigām.

Jāatzīmē, ka konverģence tiek panākta arī citās jomās.

- Jomā, kas atteicas uz 2. SGS — Krājumi un jautājuma par LIFO metodes (pēdējais iekšā — pirmais ārā) izmantošanu, JGSP 2007. gada janvārī izveidoja projektu grupu, lai pieņemtu lēmumu līdz 2008. gada sākumam.

- Attiecībā uz 36. SGS — Aktīvu vērtības samazināšanās JGSP 2007. gada janvārī izveidoja projektu grupu. Projektu grupas mērķis ir līdz 2007. gada beigām iesniegt izpētes darba ziņojumu JGSP valdei.

- Attiecībā uz apspriedēm par 38. SGS — Nemateriālie aktīvi un jautājumu par attīstības izmaksu kapitalizēšanu JGSP līdz 2007. gada beigām plāno darīt zināmus apspriežu rezultātus.

- Grāmatvedības politikas vienādošana (aizjūras meitas uzņēmumi un asociētie uzņēmumi).

Pēc izdevuma „Praktisko jautājumu darba grupa (PJDG) Nr. 18 (2006. gada maijs)” publikācijas grāmatvedības politiku, ko piemēroja ārzemju meitas uzņēmumiem, apvienos ar politiku, kuru piemēroja mātessabiedrībām. PJDG Nr.18 piemēros no 2008. gada aprīļa (agrāka piemērošana tiek atbalstīta). Attiecībā uz asociētajiem uzņēmumiem JGSP 2007. gada janvārī izveidoja projektu grupu. Pamatojoties uz apspriedēm, līdz 2007. gada beigām var tikt izdots publiskots projekts.

Pirmajās divās Eiropas Komisijas un Japānas FSA ekspertu grāmatvedības jautājumiem veltītajās sesijās tika apspriesti darba programmas sasniegumi. Saskaņā ar projektu plānu 2008. gada janvārī 7 no 16 projektiem vai apakšprojektiem iegūs galīgā projekta statusu un 2 (iespējams 5) būs apspriešanas posmā par pabeigšanu valdes līmenī.

Kanādas vispārpieņemtie grāmatvedības standarti

Kanādas grāmatvedības standartu padome (GSP) 2006. gada janvārī nolēma, ka Kanādas publiski atbildīgiem uzņēmumiem jāpāriet uz SFPS. Publiski atbildīgu uzņēmumu definīcijai pašlaik atbilst kotētās uzņēmējsabiedrības un sabiedrības, kas saņem publisku finansējumu, piemēram, bankas un apdrošināšanas sabiedrības.

GSP īstenošanas plānā par SFPS iekļaušanu Kanādas vispārpieņemtajos grāmatvedības standartos, kas publicēts 2006. gada 30. jūnijā, paredzēts, ka SFPS tiks ieviesti no 2011. gada 1. janvāra. Galīgo termiņu noteiks līdz 2008. gada 31. martam pēc progresa ziņojuma, kas pašlaik tiek sagatavots.

5. KONVERģENCES DARBS CITāS TREšAJāS VALSTīS

Ķīnas vispārpieņemtie grāmatvedības standarti

Ķīnas Tautas Republikas Finanšu ministrija (FM) 2006. gada februārī oficiāli paziņoja par uzņēmumu grāmatvedības standartu izdošanu. Minētie standarti aptver gandrīz visus SFPS pašlaik ietvertos tematus, lai gan tiek atzīmēts, ka ir dažas atkāpes no SFPS. Minētie standarti, kas stājās spēkā no 2007. gada 1. janvāra, ir obligāti visiem kotētajiem Ķīnas uzņēmumiem. Pārējie Ķīnas uzņēmumi arī tiek mudināti piemērot šos standartus.

FM un SGSP atzina, ka konverģence ir nepārtraukts process. FM norādīja uz vairākiem grāmatvedības jautājumiem, kas varētu palīdzēt SGSB rast risinājumus SFPS projektiem, kas pašlaik tiek īstenoti saistībā ar informācijas atklāšanu par saistīto pušu darījumiem — konkrēti, valsts kontrolētu uzņēmumu atbrīvojumi — (SGSP 2007. gada 22. februārī darīja zināmu publiskotu projektu), kopīgi kontrolētu sabiedrību komercdarbības apvienošanu un patiesās vērtības novērtēšanu.

Ķīnas Finanšu ministrija 2006. gada novembrī izdeva daļējus īstenošanas norādījumus par 32 no 38 uzņēmumu grāmatvedības standartiem, ko pieņēma 2006. gada februārī un kas stājās spēkā attiecībā uz Ķīnas kotēto uzņēmumu 2007. gada finanšu pārskatiem. FM norādījumi pašlaik ir pieejami tikai ķīniešu valodā.

Indijas vispārpieņemtie grāmatvedības standarti

Indijas premjerministrs 2006. gada martā paziņoja, ka valdība ieviesīs jaunus visaptverošus uzņēmējdarbības tiesību aktus, ietverot Indijas grāmatvedības standartu saskaņošanu ar SFPS. Ar jaunajiem tiesību aktiem aizstās pašreizējos 50 gadus vecos Indijas uzņēmējdarbības tiesību aktus, un ar jaunajiem tiesību aktiem paredzēts veicināt labāku pārskatāmību un efektīvu pārvaldību.

Indijas Priviliģēto grāmatvežu institūts (IPGI) ir izveidojis darba grupu, lai pētītu iespēju visus starptautiskos finanšu pārskatu standartus bez izmaiņām pilnībā pieņemt par Indijas standartiem. Institūts izstrādās SFPS pieņemšanas koncepciju Indijā.

Krievijas vispārpieņemtie grāmatvedības standarti

Valdības lēmums Krievijas kotētajiem uzņēmumiem sākt piemērot SFPS tika pieņemts 2002. gadā. Saskaņā ar šo plānu kotētajiem uzņēmumiem Krievijā sākot ar 2004. gadu bija jāsagatavo konsolidētie finanšu pārskati, izmantojot SFPS. Uzņēmumu grupas atsevišķu uzņēmumu finanšu pārskati bija jāturpina sagatavot, izmantojot Krievijas vispārpieņemtos grāmatvedības standartus. Attiecībā uz bankām arī atsevišķām bankām tika prasīts sagatavot finanšu pārskatus pēc SFPS, papildus pārskatiem, kas jāsagatavo pēc Krievijas vispārpieņemtajiem grāmatvedības standartiem . Pašlaik tikai bankām tiek prasīts sagatavot konsolidētos pārskatus pēc SFPS un atsevišķos pārskatus pēc valstī vispārpieņemtajiem grāmatvedības standartiem. Kopš 2005. gada nav nekādu panākumu saistībā ar prasību kotētajiem uzņēmumiem sagatavot pārskatus pēc SFPS; uzņēmumi sagatavo pārskatus pēc valsts (Krievijas) vispārpieņemtajiem grāmatvedības standartiem, kas zināmā mērā atšķiras no SFPS. Papildus obligātajiem vispārpieņemtajiem grāmatvedības standartiem dažas kotētās kompānijas brīvprātīgi iesniedz arī pārskatus, kas atbilst SFPS (vai ASV vispārpieņemtajiem grāmatvedības standartiem).

6. SECINāJUMI

AR šO PIRMO ZIņOJUMU KOMISIJA ATZINīGI NOVēRTē KANāDAS, JAPāNAS UN ASV IESTāžU GRAFIKUS ATTIECīBā UZ DARBU, KAS TIEK VEIKTS ATBILSTīGI KONVERģENCES PROGRAMMāM.

Attiecībā uz ASV Komisija atzīst panākumus konverģences jomā. Turklāt Komisija atzinīgi novērtē SEC amatpersonu paziņojumus, kuros tās skaidro, ka necenšas uzspiest SFPS[10] un atzīst, ka viņu pārskatos par pirmajā gadā Eiropas emitentu iesniegtajiem finanšu pārskatiem, kas sagatavoti pēc SFPS, galvenokārt aplūkoti jautājumi par informācijas sniegšanu un atklāšanu. Pēc saprašanās, kura 30. aprīlī tika panākta starp ASV un ES, Komisija augsti novērtē arī SEC paziņojumu par ierosinātajām noteikumu izmaiņām, kas izdarāmas, lai pēc SFPS sagatavotus finanšu pārskatus varētu iesniegt bez prasības saskaņot. Komisija atzīst par ļoti svarīgu SEC ieguldīto darbu plānā atcelt saskaņošanas prasību ar ASV vispārpieņemtajiem grāmatvedības standartiem, un tam būs veltīta galvenā uzmanība Komisijas 2008. gada aprīļa ziņojumā. Tagad, kad ES un ASV grafiki līdzvērtīguma panākšanai ir saskaņoti, abām pusēm ir iespēja cieši uzraudzīt notikumu gaitu otras puses jurisdikcijā. Šajā ziņā ir skaidrs, ka vajag stiprināt sadarbību starp Eiropas Komisiju un SEC . Komisijas un SEC amatpersonām regulāri jāapspriežas, lai noteiktu atskaites punktus un kontrolētu notikumu virzības gaitu.

Stabili panākumi saskaņošanas nepieciešamības likvidēšanā lielā mērā atkarīgi arī no regulatoru savstarpējas uzticības un saziņas. Jāveicina sadarbība un dalīšanās ar informāciju regulatoru starpā, un tādēļ Komisija pilnībā atbalsta SEC un EVRK darba plānu, kas ietver dialogu par SFPS īstenošanu. Atzīstot, ka SFPS ir standarti, kuru pamatā ir principi, regulatoriem pilnībā jāņem vērā savu starptautisko partneru nostāja attiecība uz SFPS piemērošanu un ievērošanu un nopietni jācenšas izvairīties no pretrunīgiem secinājumiem.

Attiecībā uz Japānu atzinīgi vērtējama JGSP projektu plāna, kurā galvenā uzmanība pievērsta tieši ar konverģenci saistītiem projektiem, publicēšana 2006. gada oktobrī. Publicējot JGSP projektu plānu, galvenā uzmanība pievērsta darba pabeigšanai līdz 2007. gada beigām un arī konverģences iespējām no 2008. gada sākuma. Prioritāte tika dota iniciatīvām, kas saistītas ar 26 jautājumiem, kam risinājumu ieteica EVRK, sniedzot informāciju Komisijai 2005. gadā. Komisija atzinīgi novērtēja šos sasniegumus, bet uzsver, ka konverģences jomā vajag saglabāt (un dažās jomās pat paātrināt) tempu. Lai sasniegtu darba programmā noteiktos mērķus, Japānas iestādēm konverģences jomā jārīkojas ļoti aktīvi un jāsniedz pareiza un pilnīga informācija par sasniegto, tostarp par jebkuru kavēšanos, ja tāda gadās. Programma ir vērienīga, tomēr, sasniedzot tās mērķus, tiktu nodrošināta lēmuma pieņemšana par līdzvērtīgumu.

Komisija augstu novērtē Kanādas 2006. gada paziņojumu par SFPS pieņemšanu attiecībā uz Kanādas publiski atbildīgo uzņēmumu finanšu pārskatiem un šādas pārejas dienas noteikšanu 2011. gada 1. janvārī. Komisija cer, ka 2008. gadā tiks apstiprināts šīs vai pat ātrāks termiņš un grafiks pāriešanai uz SFPS, lai SFPS iekļautu Kanādas vispārpieņemtajos grāmatvedības standartos.

Attiecībā uz Ķīnu pozitīvi tiek vērtēta UGS izdošana, kas aptver gandrīz visus SFPS pašlaik ietvertos tematus (lai gan tiek atzīmēts, ka ir dažas atkāpes no SFPS). Komisija iesaka Ķīnas iestādēm turpināt konverģences darbu un atzinīgi novērtētu sīki izstrādātu grafiku, kurā būtu norādīti svarīgākie posmi, ko tuvākajā laikā paredzēts sasniegt.

Indijā atzinīgi novērtējams ir lēmums saskaņot Indijas grāmatvedības standartus ar SFPS un arī darba grupa, kas nesen izveidota, lai pētītu iespēju pilnībā pieņemt SFPS. Komisija atzinīgi novērtētu turpmāku informāciju par šiem plāniem pieņemt SFPS bez izmaiņām un jo īpaši par grafikiem tādu svarīgāko posmu sasniegšanai, kas tuvākajā laikā varētu tikt noteikti.

Attiecībā uz Krieviju nesen notikušajās apspriedēs ar Krievijas iestādēm apstiprinājās, ka joprojām aktuāls ir valdības lēmums Krievijas kotētajiem uzņēmumiem sākt piemērot SFPS un panākt Krievijas vispārpieņemto grāmatvedības standartu atbilstību starptautiskajiem standartiem. Komisija cer, ka šķēršļi, kas pašlaik kavē šo darbu, drīz tiks novērsti. Komisija gribētu saņemt papildu skaidrojumus par iespējām ātri atsākt šo darbu un, līdzko tas būtu noticis, — grafiku Krievijas vispārpieņemto grāmatvedības standartu atbilstības SFPS panākšanai.

Attiecībā uz Kanādas, Japānas un ASV vispārpieņemtajiem grāmatvedības standartiem Komisija turpinās rūpīgi sekot konverģences jomā sasniegtajam un regulāri par to informēt Eiropas vērtspapīru komiteju un Eiropas Parlamentu, kā noteikts Prospekta regulas 35. panta 5.A punktā un Lēmuma, kas pieņemts atbilstīgi Pārskatāmības direktīvai, 2. panta 2. punktā. Jautājumi, kas saistīti ar konverģenci, tiek izskatīti dialogos par reglamentāciju, un Komisijas un attiecīgo trešo valstu iestāžu darbinieki regulāri sazinās. Komisija arī regulāri informēs Eiropas vērtspapīru komiteju un Eiropas Parlamentu par sarunu gaitu apspriedēs par reglamentāciju un sasniegto SFPS konverģences jomā citās trešajās valstīs, kas minētas Prospekta regulas 35. panta 5.A punkta c) apakšpunktā un Lēmuma, kas pieņemts atbilstīgi Pārskatāmības direktīvai, 1. panta c. punkta f) apakšpunktā. Šāda regulāra informācijas sniegšana ir pienākums, kas noteikts Prospekta regulas 35. panta 5.B punktā un Lēmuma, kas pieņemts atbilstīgi Pārskatāmības direktīvai, 2. panta 3. punktā.

ES ir lielākā jurisdikcija, kurā izmanto SFPS, un tā ļoti vēlas panākt pasaules standartu ieviešanu. Tādēļ Komisija augsti novērtē visas iniciatīvas, kas sekmē SFPS atzīšanu par globāliem standartiem.

Pielikumā SGSP un FGSP plāns, projektu plāns Japānas grāmatvedības standartu izstrādāšanai, Kanādas konverģences darba programma.

[1] Komisijas 2006. gada 4. decembra Regula (EK) Nr. 1787/2006 un Komisijas 2006. gada 4. decembra Lēmums (EK) Nr. 2006/891 („Lēmums, kas pieņemts atbilstīgi Pārskatāmības direktīvai”).

[2] Komisijas 2004. gada 29. aprīļa Regula (EK) Nr. 809/2004 („Prospekta regula”). Ar šo regulu īsteno Eiropas Parlamenta un Padomes 2003. gada 4. novembra Direktīvu 2003/71/EK („Prospekta direktīva”).

[3] Eiropas Parlamenta un Padomes 2004. gada 15. decembra Direktīva 2004/109/EK („Pārskatāmības direktīva”).

[4] Sk. 1. pantu Komisijas Lēmumā 2006/891/EK un 35. panta 5.A punktu Prospekta regulā, kurā grozījumi izdarīti ar Komisijas Regulu (EK) 1787/2006/EK.

[5] EVRK locekļi norādīja arī apmēram 130 trešās valsts emitentus, kas pašlaik izmanto dalībvalsts vispārpieņemtos grāmatvedības standartus (piem., Apvienotās Karalistes vispārpieņemtos grāmatvedības standartus).

[6] CESR's advice to the European Commission on the work programmes of the Canadian, Japanese and US standard setters, the definition of equivalence and the list of third country GAAPs currently used on the EU Capital Markets (2007. gada 6. marts).

[7] Framework For Advancing Transatlantic Economic Integration Between The European Union And The United States Of America — 2. pielikums Lighthouse Priority Projects.

[8] SEC 2007. gada 24. aprīļa Paziņojums presei 2007-72.

[9] SEC 2007. gada 20. jūnija atklātā sēde.

[10] Runa, ar ko uzstājās Division of Corporate Finance (SEC) direktors John A. White Londonā 2007. gada 15. janvārī.